b"\n_START_ARTICLE_\nPat Metheny\n_START_SECTION_\nTuotanto\n_START_PARAGRAPH_\nPat Metheny on julkaissut noin kolmekymment\xc3\xa4 levy\xc3\xa4. Suurin osa levyist\xc3\xa4 on julkaistu Pat Metheny Groupin kanssa, mutta h\xc3\xa4n on tehnyt useita soololevyj\xc3\xa4 ja muutaman levyn triokokoonpanon kanssa. Lis\xc3\xa4ksi h\xc3\xa4n on tehnyt levyj\xc3\xa4 duettona toisten artistien kanssa, kaksi levy\xc3\xa4 sinfoniaorkesterin kanssa sek\xc3\xa4 vieraillut useiden artistien levyill\xc3\xa4. Lis\xc3\xa4ksi h\xc3\xa4n oli mukana kolmella Gary Burton Quartetin levyll\xc3\xa4 uransa alkuvaiheessa soittaessaan ryhm\xc3\xa4ss\xc3\xa4._NEWLINE_Ahkeran levynteon lis\xc3\xa4ksi Metheny on ollut koko uransa ajan aktiivisesti kiertueilla. H\xc3\xa4n on tehnyt 1970-luvun alusta saakka vuosittain noin 200 keikkaa vuodessa ja viett\xc3\xa4nyt suuren osan ajastaan kiertueella. Yksi Methenyn tunnistettavimpia piirteit\xc3\xa4 on kitarasyntetisaattorin k\xc3\xa4ytt\xc3\xb6. H\xc3\xa4n on k\xc3\xa4ytt\xc3\xa4nyt l\xc3\xa4hes samalta kuulostavaa kitaralla ohjattavaa syntetisoitua soundia monissa kappaleissaan 1980-luvun alkupuolelta saakka._NEWLINE_Pat Metheny Groupin soundi muuttui lattari-painotteisemmaksi 1980-luvun lopulla levyjen Still Life (Talkin') sek\xc3\xa4 Letter from Home my\xc3\xb6t\xc3\xa4. N\xc3\xa4ill\xc3\xa4 levyill\xc3\xa4 kevyimm\xc3\xa4t kappaleet, kuten musiikkivideonakin levitetty Last Train Home, l\xc3\xa4hestyv\xc3\xa4t tyylilt\xc3\xa4\xc3\xa4n smooth jazzia. Toista \xc3\xa4\xc3\xa4rip\xc3\xa4\xc3\xa4t\xc3\xa4 Methenyn tuotannossa edustavat soololevyjen free jazz -kappaleet. 1990-luvulla Pat Metheny Group alkoi kokeilemaan koneellisempaa rumpusaundia._NEWLINE_Jazz-artistiksi Metheny on saanut runsaasti tunnustusta sek\xc3\xa4 myyntiluvuissa ett\xc3\xa4 palkintojen muodossa. Kaksi h\xc3\xa4nen levyist\xc3\xa4\xc3\xa4n, Secret Story sek\xc3\xa4 Letter from Home ovat myyneet kultaa. H\xc3\xa4n on saanut 20 Grammy-palkintoa per\xc3\xa4ti kymmeness\xc3\xa4 eri sarjassa. Kukaan toinen artisti ei ole saanut Grammya yht\xc3\xa4 monessa sarjassa ja h\xc3\xa4n on my\xc3\xb6s m\xc3\xa4\xc3\xa4r\xc3\xa4llisesti kymmenen eniten palkintoja saaneen artistin joukossa. Viimeisimm\xc3\xa4t palkinnoista ovat vuosilta 2012 ja 2013. _NEWLINE_Kaikkiaan Metheny on voittanut Grammyn seuraavissa sarjoissa: Best Contemporary Jazz Album, Best Pop Instrumental Performance, Best Jazz Instrumental Solo Performance, Best Jazz Instrumental Performance by Individual Artist or Group, Best Rock Instrumental Performance, Best Jazz Fusion Performance, Best Jazz Performance, Best New Age Performance ja Best Jazz Instrumental Album."